Veðrið skók Húnaþing vestra sérstaklega illa og bjó svæðið við langvarandi rafmagnsleysi og fjarskiptaleysi , meðal annars á Heilbrigðisstofnun Vesturlands á Hvammstanga , sem er án varaaflsstöðvar . Ragnheiður Jóna Ingimarsdóttir , sveitarstjóri Húnaþings vestra , segir það heppni að ekki hafi farið illa á heilbrigðisstofnuninni þar sem heilbrigðisstarfsfólk neyddist meðal annars til að veita sjúklingum aðhlynningu við kertaljós . Rætt var við Ragnheiði og Tryggva Þór Haraldsson , forstjóra RARIK , í Víglínunni á Stöð 2 . Forstjórinn segir RARIK hafa verið illa undirbúið Tryggvi segir að fyrirtækið hafi sjálfsagt verið illa undirbúið undir þetta óveður . „ Það er auðvitað óásættanlegt árið 2019 að verða fyrir svona miklu rafmagnsleysi , það er líka bara of mikið undir , of margir innviðir tengdir þessu . Ég get hins vegar alls ekki verið sammála því að við höfum ekki verið að undirbúa okkur . “ Hann segir að neyðarstjórn RARIK hafi verið kölluð saman áður en óveðrið skall á og að hún hafi dregið fram neyðaráætlanir , fært til varaaflsstöðvar , efni og mannskap um landið . Víða einföld rafmagnstenging Tryggvi nefnir að víða um land sé einungis til staðar einföld rafmagnstenging og nefnir þar til að mynda tengingar inn á Sauðárkrók , út á Snæfellsnes , til Víkur og í Norður-Þingeyjarsýslu . „ Þar vorum við að byggja upp varaafl vegna þess að maður svona trúir því að þegar maður er með tvöfalda tengingu þá séu minni líkur á að rafmagn fari alveg af . “ Í Húnaþingi vestra segir hann þó bæði vera tvöföld tenging inn í Hrútatungu og eins inn á Hvammstanga . „ Þar töldum við bara að við værum með jafnmikið öryggi og hægt var að búast við . “ Í ljósi þessa hafi verið tekin ákvörðun um það hjá RARIK að koma ekki varaaflsstöð fyrir á því svæði . Ragnheiður gagnrýnir hins vegar að þrátt fyrir slæma veðurspá hafi starfsstöð RARIK á svæðinu verið ómönnuð . Staðið hafi verið í vegi fyrir endurbótum á raforkukerfinu Tryggvi segist þakka fyrir að við þessar veðuraðstæður hafi 65 prósent af raforkukerfi RARIK þó verið komið í jörð en segir að staðið hafi verið í vegi fyrir frekari endurbótum . „ Það er búið að vera lengi á döfinni að efla flutningskerfi á Norðurlandi , ef að það hefði verið búið núna þá hefðum við ekki verið í neinum vanda þarna . Við hefðum verið í minni vanda víðast hvar . “ Mikilvægt sé að byggja upp nauðsynlega innviði . „ Við þurfum sem samfélag að velta því fyrir okkur hvað þarf að gera til þess að hlutirnir gangi betur . Auðvitað þarf að taka tillit til umhverfismála , auðvitað þarf að taka tillit til eignarréttar en við verðum að hafa eitthvað kerfi til þess að það sé hægt að byggja upp nauðsynlega innviði . “ „ Við erum með dæmi um að komast ekki þá leið sem við þurfum að fara í gegnum einstök lönd og ég hef nefnt það áður að það byggist oftast á því að það séu eigendur sem búi einhvers staðar allt annars staðar . “ Hjúkrunarfræðingar þurftu að notast við vasaljós Sagðar hafa verið fréttir af ástandinu á heilbrigðisstofnuninni á Hvammstanga sem var lengi rafmagnslaus en hún er án varaaflsstöðvar . Meðal annars hefur verið greint frá því hvernig hjúkrunarfræðingar þurftu að leita af lyfjum með vasaljósum til þess að sinna sjúklingum Ragnheiður segir það frumskilyrði áður en næsta óveður skelli á að varaaflsstöð verði komið fyrir á Hvammstanga og að heilbrigðisstofnunin þar sem og allar aðrar á landinu hafi slíka . Hún segir að á meðan rafmagnsleysinu stóð hafi öryggishnappar sem margir séu með í sveitum hætt að virka , ekki verið hægt að ná á lækni vegna símasambandsleysis og að Tetra-talstöðvarkerfi viðbragðsaðila hafi dottið út . Heppni að ekki hafi farið verr „ Fólk á heilbrigðisstofnuninni var að vinna við ömurlegar aðstæður . Við vorum bara mjög heppin að það var ekki það veikt fólk þarna inni sem þurfti að vera tengt einhverjum tækjum sem þurftu rafmagn . “ Þá hafi þurft að hlúa að sjúklingum við kertaljós í myrkrinu . Tryggvi ítrekar að í ljósi þess að Hvammstangi sé með tvöfalda tengingu við flutningskerfið sé erfitt að réttlæta uppsetningu varaaflsstöðvar . „ Það má alltaf velta því fyrir sér hversu mikið getur þú fjárfest í örygginu . Við erum allavega með mjög marga staði á landinu sem eru með miklu minna öryggi og það er bara hluti af okkar neyðaráætlunum að dreifa varaflstöðvum þar sem hættan er mest . Þangað þar sem ein bilun veldur rafmagnsleysi . “ " Það er alveg greinilegt að það hafa komið fram veikleikar í kerfum okkar sem við vorum ekki nægilega meðvituð um . Það er til að mynda mjög alvarlegt þegar við áttum okkur á því að grunnstofnanir eru ekki með neitt varaafl og vararafstöðvar á viðkvæmum svæðum hefðu þurft að vera til staðar , “ sagði Bjarni Benediktsson , fjármála - og efnahagsráðherra í Víglínunni í dag . Forstjóri Landsnets segir að skapa þurfi sátt um lagningu raflína . Fyrirtækið vilji nota jarðstrengi eftir fremsta megni og hann tekur undir gagnrýni um að fyrirtækið hafi ekki staðið sig við innviðauppbyggingu .